ກອງປະຊຸມ ສາມັນຄົບຄະນະ ກຳມະການສູນກາງ ແນວລາວສ້າງຊາດ ຄັ້ງທີ 2 ສະໄໜທີ X ໄດ້ປຶກສາຫາລື ແລະ ແລກປ່ຽນວຽກງານສໍາຄັນຂອງຊາດ ພ້ອມໄດ້ເນັ້ນໃຫ້ ເຕົ້າໂຮມຄວາມສາມັກຄີ ທົ່ວປວງຊົນ ພ້ອມໃຫ້ກຳມະການ ສູນກາງແນວລາວສ້າງຊາດ ແຕ່ລະຂັ້ນ ເອົາໃຈໃສ່ວຽກງານໂຄສະນາກ່ຽວກັບ ການເຄື່ອນໄຫວ ຂອງແນວລາວສ້າງຊາດ ນັບທັງສູນກາງ ແລະ ທ້ອງຖີ່ນ ໃຫ້ກ້ວາງຂວາງ ໂດຍຜ່ານສື່ສິ່ງພິມ. ໂທລະພາບ, ວິທະຍຸ ແລະ ແວບໄຊ ໃຫ້ຄົ້ນຄ້ວາສ້າງຕັ້ງ ໜັງສືພິມ “ແນວລາວສ້າງຊາດ” ການຮຽບຮຽງ ປະຫວັດສາດຂອງແນວລາວສ້າງຊາດ.
ໃນວັນທີ 17 ມີນາ 2017ຜ່ານມາ, ກອງປະຊຸມສາມັນຄົບຄະນະ ກຳມະການສູນກາງແນວລາວສ້າງຊາດ ຄັ້ງທີ 2 ສະໄໜທີ X ກໍໄດ້ດໍາເນີນເປັນມື້ທີ 2 ພາຍໃຕ້ການເປັນປະທານຂອງ ທ່ານ ໄຊສົມພອນ ພົມວິຫານ ກຳມະການກົມການເມືອງ ສູນກາງພັກ ປະທານສູນກາງ ແນວລາວສ້າງຊາດ (ສນຊ) ໃນໂອກາດດັ່ງກ່າວນີ້ ທ່ານກໍໄດ້ໂອ້ລົມຕໍ່ ກອງປະຊຸມສາມັນຄົບຄະນະ ແລະ ໄດ້ເນັ້ນໃຫ້ກຳມະການ ສູນກາງ ແນວລາວສ້າງຊາດ ແຕ່ລະຂັ້ນເອົາໃຈໃສ່ວຽກງານ ໂຄສະນາກ່ຽວກັບການເຄື່ອນໄຫວ ຂອງແນວລາວສ້າງຊາດ ນັບທັງສູນກາງ ແລະ ທ້ອງຖີ່ນ ໃຫ້ກ້ວາງຂວາງໂດຍຜ່ານ ສື່ສິ່ງພິມ. ໂທລະພາບ, ວິທະຍຸ ແລະ ແວບໄຊ ໃຫ້ຄົ້ນຄ້ວາສ້າງຕັ້ງ ໜັງສືພິມ “ແນວລາວສ້າງຊາດ” ການຮຽບຮຽງ ປະຫວັດສາດຂອງແນວລາວສ້າງຊາດ.
ທ່ານ ປະທານສູນກາງ ແນວລາວສ້າງຊາດ ຍັງໄດ້ຍົກໃຫ້ບາງດ້ານ ທີ່ພົ້ນເດັ່ນວ່າ: ວຽກງານ ບັນດາເຜົ່າ ຖືວ່າເປັນວຽກງານ ສຳຄັນໜຶ່ງ ທີ່ກຳມະການແນວລາວ ຈະຕ້ອງເອົາໃຈໃສ່ກຳແໜ້ນ ແລະ ສຶກສາອົບຮົມປະຊາຊົນ ບັນດາເຜົ່າ ໂດຍປະຕິບັດຕາມແນວທາງ ນະໂຍບາຍຂອງພັກ ລະບຽບກົດໜາຍຂອງລັດ ໂຄສະນາມູນເຊື້ອ ຄວາມສາມັກຄີ ມູນເຊື້ອທາງດ້ານ ວັດທະນະທຳ ທີ່ເປັເອກະລັກ ຂອງຊົນເຜົ່າຕ່າງໆ ເພື່ອສ້າງໃຫ້ເຂົາເຈົ້າ ມີຄວາມທະນົງໃຈ ແລະ ພູມໃຈ ໃນຄວາມເປັນຊົນເຜົ່າຕ່າງໆ ສືບຕໍ່ເອົາໃຈໃສ່ເກັບກຳສະຖິຕິ ບັນດາບຸກຄົນທີ່ມີບົດບາດ ເປັນໂຕແທນ ຂອງບັນດາເຜົ່າ ໃນຂອບເຂດທົ່ວປະເທດ ມູນເຊື້ອຄວາມສາມັກຄີ ລະຫວ່າງ ປະຊາຊົນບັນດາເຜົ່າ ແລະ ຊົນເຜົ່າທີ່ ຢູ່ລຽບຕາມຊາຍແດນ ກັບບັນດາ ປະເທດໃກ້ຄຽງ ໂດຍສະເພາະ ແມ່ນບັນດາ ທ້ອງຖີ່ນ ທີ່ມີຊາຍແດນຕິດຈອດກັນ ເພີ່ມທະວີການຮ່ວມມື ການພົບປະສ້າງສັນ ມິດຕະພາບ ມີການຊ່ວຍເຫລືອ ເຊິ່ງກັນ ແລະ ກັນ ໃນການພັດທະນາ ເສດຖະກິດ-ສັງຄົມ ຊ່ວຍເຫລືອກັນ ໃນການກໍ່ສ້າງພຶ້ນຖານໂຄ່ງລາງ ແກ້ໄຂຜົນຮ້າຍ ຈາກໄພພິບັດທຳມະຊາດ, ໄພສົງຄາມ ພ້ອມທັງ ປຸກລະດົມຂົນຂວາຍ ປະຊາຊົນ ສ້າງຊາຍແດນ ເປັນເສັ້ນຊາຍແດນ ແຫ່ງສັນຕິພາບ, ມິດຕະພາບ, ສະຖຽນລະພາບ ການຮ່ວມມື ແລະ ການພັດທະນາ
ນອກຈາກນີ້, ກອງປະຊຸມ ຍັງໄດ້ປະກາດ ການແຕ່ງຕັ້ງ ທ່ານ ນາງ ຍອດແກ້ວມະນີ ສຸພານຸວົງ ເປັນຮອງປະທານ ສູນກາງແນວລາວສ້າງຊາດ ທີ່ບໍ່ປະຈຳການ ພ້ອມປະກາດ ການແຕ່ງຕັ້ງ ປະທານ, ຮອງປະທານກວດກາ ສນຊ ແລະ ຍັງໄດ້ສະເໜີແຕ່ງຕັ້ງ ກຳມະການສູນກາງ ແນວລາວສ້າງຊາດ ສະໄໜທີ X ເພີ່ມເຕີ່ມ ແລະ ປ່ຽນແທນຕື່ມອີກ
ຂ່າວ:ຂປລ